### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

[adresse] har satset på talentudvikling. I sportens verden har ESAA i mange år gjort en stor indsats i samarbejde med bl.a. skoler og uddannelsesinstitutioner for at fremme idrætstalenters muligheder. På kulturområdet har [adresse] siden 2019 samlet aktører på tværs af kunstarter og fra hele fødekæden med det formål at skabe en mere mangfoldig og sammenhængende indsats. Indsatsen er frem til og med 2022 støttet af Slots- og Kulturstyrelsen. Den nuværende indsats bliver væsentlig mindre, hvis der ikke findes midler til at erstatte den midlertidige finansiering. Der er desuden momentum for at løfte indsatsen yderligere på baggrund af erfaringerne fra [adresse].

Det foreslås, at der fra 2023 etableres en samlende organisation for talentudvikling i [adresse] i samarbejde mellem Kulturforvaltningen og Sport & Fritid (ESAA). Den skal være indgang til og driver for fælles aktiviteter, programmer og kommunikation omkring talentindsatsen. Det skal dermed supplere og styrke de i forvejen stærke talentmiljøer i byen, så [adresse] får de bedst mulige rammer for talentudvikling.

Der er bred opbakning til at fortsætte med en indsats, der samler miljøerne på tværs. Det giver de unge talenter en bredere bane at spille på, og meget peger på, at det også styrker de enkelte miljøer.

Det er væsentligt, at aktiviteterne realiseres i et tæt og forpligtende samarbejde med de eksisterende talentmiljøer samt med de unge. I den forløbne periode har vi fx gode erfaringer med skræddersyede mentorforløb, masterclasses og temamøder på tværs af miljøerne.

Der skal dermed været et stærkt fokus på ungerettede aktiviteter, men også på at sikre netværk og mulighed for kompetenceudvikling for trænere, undervisere m.v.

Der er behov for 1,3-1,5 mio. kr. årligt til indsatsen fra 2023 og frem. Heraf forventes 0,5-0,7 mio. kr. hentet via medfinansiering fra de deltagende talentmiljøer, institutioner og partnerskaber med virksomheder, samt fra eksterne puljer. Den kommunale basisfinansiering på 0,8 mio. kr. svarer til at indsatsen kan fortsætte på det nuværende niveau i forhold til ungerettede aktiviteter som fx mentorforløb, fælles master-classes og temamøder m.v. samt koordinering af indsatsen, fordi en midlertidig statslig finansiering falder væk i 2023. Kommunal basisfinansiering er nødvendig for at kunne generere eksterne bidrag..